ANTIDOPINGOVÁ AGENTÚRA 
        SLOVENSKEJ REPUBLIKY	

       SPRÁVA ZO ZAHRANIČNEJ PRACOVNEJ CESTY 

1.	ÚČASTNÍK ZPC

	Meno: 		Miroslav 
Priezvisko:		MOTYČÍK			Titul: PhDr.
Funkcia:		riaditeľ
Znalosť jazykov:	anglicky, nemecky, rusky
Názov organizácie:	Antidopingová agentúra SR
Adresa:		Hanulova 5/C, 841 01 Bratislava 

2.	ZAHRANIČNÁ PRACOVNÁ CESTA

Štát:			Francúzsko
Mesto:			Paris
Termín:		18. – 19. september 2013
Prijímajúca 
organizácia:  		UNESCO
Sekcia mládeže, športu a telesnej výchovy
Divízia výskumu sociálnych vied a politiky
Sektor sociálnych a humánnych vied
 
Adresa:		7, place de Fontenoy
75352 PARIS Cedex 07
Francúzsko

Účel cesty:		4. KONFERENCIA ZMLUVNÝCH STRÁN MEDZINÁRODNÉHO DOHOVORU PROTI DOPINGU 
			V ŠPORTE 
			 
Spôsob 
financovania: 		ZPC bola plne financovaná z rozpočtu Antidopingovej 				agentúry SR
3.	RÁMCOVÝ PROGRAM POBYTU

Dátum/ čas:		18. september 2013 / 08.30 - 19.00 hod.
			19. september 2013 / 08.30 - 18.00 hod.
4. KONFERENCIA ZMLUVNÝCH STRÁN MEDZINÁRODNÉHO DOHOVORU PROTI DOPINGU 
			V ŠPORTE		
Navštívené 
organizácie:		UNESCO

Kontaktované 
osoby:			- členovia Konferencie zmluvných strán
  Medzinárodného Dohovoru proti dopingu  /175/
				- prizvaní zástupcovia vybraných medzinárodných  
				  športových  federácií /7/
- zástupcovia Svetovej antidopingovej agentúry /5/
- administrátori UNESCO /3/ 
- predstavitelia Rady Európy, Divízia dohovorov v športe /3/

Kontaktné adresy:	zmluvné strany Medzinárodného dohovoru proti dopingu v športe UNESCO  

4.	PRIEBEH ROKOVANÍ

Zahraničná  pracovná cesta  sa  uskutočnila na báze Medzinárodného dohovoru  proti dopingu v športe  UNESCO  (ďalej len  „Dohovor”),  na ktorom  participuje Slovenská republika ako zmluvná strana. Účastníci 4. Zasadnutia Konferencie zmluvných strán Dohovoru (ďalej len  „Konferencia”),  boli na zasadnutie notifikovaní líniou zastupiteľstiev stálych delegácií pri UNESCO, ktorej predchádzala národná nominácia Ministerstva školstva, vedy, výskumu a športu SR,  ako gestorského ústredného orgánu štátnej správy predmetného Dohovoru.

Pracovný program rokovania Konferencie bol traktovaný v nasledovných kľúčových tématických celkoch:

01.	OTVORENIE KONFERENCIE ZMLUVNÝCH STRÁN
	Rokovanie Konferencie sa uskutočnilo v Paríži, Centrála UNESCO, sála XI. Otvorenie Konferencie a úvodné rokovanie viedol p. Chunderpal Singh, poverený               v zastúpení predsedajúceho ostatného plenárneho zasadnutia Konferencie z roku 2011. 

01.1.	OTVORENIE ŠTVRTÉHO ZASADNUTIA A STANOVISKÁ HOSTÍ
Zasadnutie otvoril zástupca generálnej riaditeľky UNESCO pán Getachew Engida. Privítal zástupcov zmluvných strán a vzácnych hostí. Vyjadril základné    poslanie Dohovoru a jeho postupné uplatňovanie v krajinách asociovaných na jeho báze, pričom zdôraznil novú vlnu záujmu zmluvných strán o čistý šport. Dohovor ratifikovalo a zaviedlo do systému celkom 174 zmluvných strán. Tieto zaviedli jeho princípy do boja proti dopingu všetkých zainteresovaných strán, ktoré rozvíjajú šport, koordinujú, napomáhajú jeho ďalšiemu napredovaniu a chránia ho pred negatívnym vplyvom dopingu, uvedomujúc si dosah športu na mládež. Šport patrí medzi aktivity, ktoré            si zasluhujú pozornosť všetkých a antidoping bude vždy patriť medzi priority UNESCO   ako nástroj prevencie v športe a tiež ako kontrolný nástroj pre čistý šport.

UNESCO ako celosvetová organizácia má zásadný vplyv na rozvoji antidopingu prezentovaného líderstvom WADA. Túto skutočnosť zdôraznila svojim vystúpením  pani Valéria Faurneyron, ministerka športu, mládeže, neformálneho vzdelávania a dobrovoľných organizácií Francúzskej republiky, ktorá prezentovala nielen vedúce postavenie Francúzska v globálnom boji proti dopingu, ale aj celý rad aktivít koordinovaných medzi UNESCO a WADA. Tieto poskytujú komplexné a ucelené riešenie antidopingového programu, antidopingovej politiky, výchovy a vzdelávania ako výrazu prevencie v boji proti dopingu. Pre zvýšenie efektívnosti boja proti dopingu vyzvala zmluvné strany na spoluprácu s farmaceutickým priemyslom. Zdôraznila, že doping je vždy neférovým konaním,          je  to klamanie všetkých i seba samého a preto spoločný postup v boji proti dopingu         a aktivity na obmedzenie zneužívania zakázaných látok predstavuje trpezlivé a dlhodobé koordinované pôsobenie všetkých zainteresovaných strán.

	Antidoping zameraný na ochranu športu a zdravia športovcov je principiálnym východiskom Dohovoru. Poslanie a postavenie kľúčových organizácií v boji proti dopingu zdôraznil pán David Howman, generálny riaditeľ Svetovej antidopingovej agentúry (WADA). UNESCO a Dohovor vytvárajú špecifickú formu spolupráce krajín v globálnom rámci, čo uplatňuje predovšetkým v oblasti informačných  a vzdelávacích programov, ako aj aktivít pre koordináciu riešenia problematiky doplnkov výživy. Túto skutočnosť dokumentuje prijatie Kódexu celkom 193 stranami Kodaňskej deklarácie       a ratifikácia Dohovoru celkom  174 zmluvnými stranami, vyjadrujúc tak skutočnosť záujmu vlád jednotlivých krajín o riešenie problematiky dopingu, ako aj ich výraz podpory boja proti dopingu v športe, uvedomujúc si dôležitosť  a význam čistého športu bez dopingu v celej spoločnosti. V tomto zohrávajú kľúčové postavenie a poslanie plne etablované národné antidopingové organizácie, ako aj mnohé regionálne antidopingové organizácie, ktoré napĺňajú poslanie v boji proti dopingu vo všetkých oblastiach sveta. V závere vystúpenia ocenil vzájomnú spoluprácu a úroveň súladnej koordinácie medzi WADA a UNESCO. 

Predseda Lekárskej komisie Medzinárodného olympijského výboru (MOV) a viceprezident WADA pán Arne Ljungqvist vyjadril záujem olympijského hnutia o zachovanie „čistého športu“ a „čistých športovcov“ bez dopingu. Ratifikácia Dohovoru a jeho následna implementácia do medzinárodných právnych mechanizmov je spoločným záväzkom zúčastnených strán. V tomto napĺňa svoje poslanie aj MOV. Spoločná eliminácia dopingových látok a najmä obmedzenie ich používania je závažná najmä        u mladých ľudí, ale je vôbec aj vecou a výrazom kvality verejného zdravia. 

	Nárast používania zakázaných látok, ale aj ostatné porušenia antidopingových pravidiel plne zamestnávajú Medzinárodný arbitrážny súd v Lausanne, tak ako                    to dokumentoval jeho generálny sekretár pán Matthieu Reeb. Súd je založený na uplatnení švajčiarskeho práva a východiskom v právnych posúdeniach je Svetový antidopingový kódex a jeho medzinárodné normy. Je to účinná spoločná báza, ktorá v istom zmysle dokáže eliminovať značnú rozdielnosť jednak športovo technickej regulácie, ako aj rozličných foriem právneho a legislatívneho riešenia oblasti antidopingu. Tieto nástroje, vrátane Dohovoru len napomáhaju stanoviť dostatočne harmonizovaný rámec pre riešenia antidopingových sporov. 

 	Boj proti dopingu a jeho správne smerovanie je založený na dostatočnom zvládnutí testovania vo všetkých formách a na všetkých úrovniach športu. Tak ako to vyjadril pán  Hugh Robertson, minister športu a olympizmu Spojeného kráľovstva.

Predstavitelia vybraných zmluvných strán následne prezentovali svoje posolstvá účastníkom  Konferencie. V tomto  zmysle ocenili aktivity zmluvných strán v boji proti dopingu, čo je prejav zásadného postoja a ochranou súťaženia fair play vo všetkých druhoch športu a športových aktivitách na všetkých úrovniach. 

Stanovisko Rady Európy prezentoval pán Andy Parkinson, predsedajúci Ad hoc výboru Rady Európy pre WADA (CAHAMA), najmä v riešení vzájomnej koordinácie participujúcich strán a ich relevantných mechanizmov. K tomuto účelu je pripravený program pre efektivitu testovania v asistencii všetkých signatárov Dohovoru. Po zvládnutí mechanizmov pre testovanie etablovaných pripravovaným Kódexom 2015 bude antidopingový program rozšírený o testovanie v oblasti neregistrovaných športovcov.        Za týmto účelom bude smerovaná koordinácia antidopingovej regulácie, vrátane dlhodobej podpory smerovania národných legisatív.  

	Šport je zaťažený dvomi vážnymi problémovými aktivitami, ktoré majú zásadne negatívny dopad na jeho rozvoj. Okrem dopingu je to predovšetkým manipulácia výsledkov zápasov, ako vážne porušovanie základných princípov súťaženia a fair play. Rada Európy a jej Dohovor proti dopingu ako konštatoval pán Pierre Masson, administrátor Direktoriátu ľudských práv a antidiskriminácie Rady Európy, predstavujú ideový základ Dohovoru a znamenajú prejav jednotného a dlhodobo úspešného postupu zoskupenia európskych krajín v boji proti dopingu. Oba dohovory majú výraznú svojbytnú podobnosť a to dáva záruku efektívneho pôsobenia zavedených monitorovacích a kontrolných systémov oboch inštutúcií. 

01.2.	SCHVÁLENIE ZÁVEREČNEJ SPRÁVY TRETIEHO STRETNUTIA 
	ZMLUVNÝCH STRÁN
	Po schválení uvodných procedurálnych náležitostí sekretariátom UNESCO bolo zaznamenané a konštatovaná prítomnosť 97 zmluvných strán Dohovoru, pričom quorum pre účel hlasovania bolo nastavené na zostavu súhlasu 40 delegátov ( States Parties examined document ICDS/3CP/Doc.13).  Valné zhomaždenie v tomto rozsahu hlasovania schválilo záznam tretieho stretnutia zmluvných strán z roku 2011. 

01.3.	VOĽBA PREDSEDAJÚCEHO KONFERENCIE
Aktuálny predsedajúci vykonal  voľby  pracovných funkcií Konferencie, ktoré boli zabezpečené v súlade s vnútornou reguláciou a zaužívanou praxou stanovenou UNESCO. Na návrh jednotlivých pracovných skupín zmluvných strán bolo predložených celkom šesť kanditátov  - Švédska, Iránu, Južnej Afriky, Ruska a USA. Konferencia primerane účelu pre nasledujúce dvojročné obdobie zvolila predsedajúceho pána Mohammed Saleh Al Konbaz ( prezident, Saudi Arabian Anti-Doping Committee, Saudi Arabia). 
	Novozvolený predsedajúci pán Al Konbaz následne poďakoval plénu za dôveru delegátov zmluvných strán, ktorú bude následne rozvíjať v konkrétnej práci pri ďalšom napĺňaní princípov Dohovoru a jeho efektívnej implementácie v podmienkach zmluvných strán.  

02.	SCHVÁLENIE PROGRAMU TRETIEHO ZASADNUTIA KONFERENCIE 
	Predsedajúci predložil návrh programu rokovania Konferencie a nadväzný časový rámec obsiahnutý v predloženom dokumente (ICDS/4CP/Doc.2). Návrh programu rokovania bol valným zhromaždením jednomyseľne schválený. 

03.	PREDSTAVENIE MEDZINÁRODNÉHO DOHOVORU PROTI DOPINGU 
	V ŠPORTE
 	Konferencia zmluvných strán Dohovoru konštatovala nárast záujmu o antidopingovú problematiku a predpokladá jeho ďalšie napredovanie, čo si vyžaduje neustálu koordináciu, ustalený systém vnútorných nástrojov a mechanizmov. 
Po úvodnom predstavení predsedajúci priblížil obsah predloženého dokumentu                 ( ICDS/4CP/Doc.3), ktorého spracovanie koordinoval sekretariát UNESCO.   V podrobnej prezentácii bol vykonaný odpočet plnenia Dohovoru zmluvnými stranami za obdobie ostatných dvoch rokov a tiež v členení podľa pôsobnosti  jednotlivých koordinačných regiónov UNESCO. Sekretariát zdôraznil dôležitosť sledovania vybraných parametrov v jednotlivých oblastiach Dohovoru, ako aj vysokú úspešnosť zberu a vyhodnocovania databázy údajov elektronickou formou. Stanovený rozsah databázového projektu UNESCO predstavuje dôležitú dokumentačnú bázu o aktivitách zmluvných strán v spoločnom boji proti dopingu, a tiež je aj významný prostriedok a metodikou pre ostatné zmluvné strany z hľadiska možného použitia osvedčených postupov.  
	Mnohé zmluvné strany ocenili metodické východiská odpočtu Dohovoru, pričom v nich zdôraznili potrebu podpory najmä projektov zameraných predovšetkým na objasnenie škodlivého vplyvu dopingu na mládež. Jednou z kľúčových funkcií Konferencie je podporovať účel Dohovoru tak, ako je stanovené v jeho článku 30 (a). Dokument obsahuje informácie o geopolitickom rozdelení podľa príslušnosti zmluvných strán a mieru ratifikácie, prijatia alebo pristúpenia k tomuto Dohovoru. Konferencia konštatovala, že od prijatia Dohovoru v roku 2005 je celkový vývoj Dohovoru a jeho dopad v globálnom meradle považovaný za najúspešnejší medzinárodný právny nástroj    v histórii UNESCO, pokiaľ ide o rýchlosť jeho prípravy, schválenia a nadobudnutia jeho účinnosti a zavedenia do praxe v oblasti športu a štátnej administrácie. Aktuálne v odpočte k 1. júnu 2013 Dohovor ratifikovalo celkom 174 členských štátov.  
UNESCO v spolupráci s WADA a Radou Európy rieši harmonizáciu nástrojov komunikácie a monitorovania Dohovoru. V súlade s článkom 8 Dohovoru vytvára UNESCO v spolupráci s WADA predpoklady pre riešenie výskumných projektov pre uplatňovanie právnych predpisov vo vzťahu k regulácii výroby, nakladania, dovozu, distribúcie a dodávky liekov zvyšujúcich výkonnosť v športe bola (projekt Loughborough University, Veľká Británia). Projekt skúmal uplatňovanie existujúcich právnych predpisov. Na základe odpovedí na dotazník a informácií od 50 zmluvných strán Dohovoru, vrátane Slovenska, bola spracovaná štúdia, ktorou sa zistilo, že väčšina krajín má navrhnuté regulačné mechanizmy pre doping v športe, ale pre tento účel využíva aj ostatné prvky medzinárodnej spolupráce. Predmetné výskumné projekty je možné riešiť na báze Fondu pre elimináciu dopingu v športe UNESCO, v možnej asistencii aj ostatných svetových organizácii ako WADA, MOV, WHO a INTERPOL. Sekretariát UNESCO na báze Dohovoru asistoval v komunikácii s WADA na príprave významných podujatí ( mimoriadne zasadnutie Medzivládneho výboru UNESCO pre telesnú výchovu a šport – CIGEPS, Baku, 13 - 15 marec 2013, 5. medzinárodná konferencia ministrov      a vyšších úradníkov zodpovedných za telesnú výchovu a šport – MINEPS. Berlín,          28. - 30. máj 2013). Sekretariát UNESCO vyjadruje poďakovanie všetkým zmluvným stranám a  medzivládnym organizáciám ako aj WADA, za cennú podporu pri rozvoji a napredovaní Dohovoru a dôrazne vyzýva všetky členské štáty UNESCO, ktoré tak ešte neurobili, aby sa stali zmluvnými stranami Dohovoru.

04.	SPRÁVA WADA O IMPLEMENTÁCII SVETOVÉHO ANTIDOPINGOVÉHO 
KÓDEXU
	Základným a nosným ideovým, predmetovým, regulačným, sankčným a koordinačným dokumentom v antidopingu je Svetový antidopingový kódex (ďalej len „Kódex“). Tieto skutočnosti rozvíjal v svojom vystúpení pán David Howman, generálny riaditeľ WADA. V svojej súhrnnej správe (ICDS/4CP/Rev.2) objasnil hlavné poslanie a funkcie WADA, jednak ako organizácie so svojou vnútornou regulačnou funkciou, ale aj ako organizácie zabezpečujúcej rozvoj antidopingu v globálnom rozsahu na báze implementácie samotného Kódexu ( definícia dopingu, porušenia antidopingových pravidiel,  šport bez dopingu, testovanie, monitoring, ADAMS, biologický pas športovca, spolupráca s farmaceutickým priemyslom,  zoznam zakázaných látok a metód,  sankcie, spravodlivé konanie, výchova, vzdelávanie, cielené informácie, programy, kampane dosah na mládež, nárast kvality a efektívnosti výchovy, napredovanie integrity športu, spolupráca antidopingových organizácií a budúcnosť športu ).      
	Boj proti dopingu musí byť kontinuálny a rýchly, čo zdôraznil pán Howman, musí spájať spoločný záujem a úsilie jednotlivých vlád a športového hnutia, tak v národnom, ako i v medzinárodnom prostredí, ktoré prerástli do partnerstva, ako výraz spoločného záujmu o „čistý šport“. Práve športové hnutie si uvedomuje význam a úspešnosť Dohovoru, ako aj nadväzné okolnosti ďalšieho rozvoja a podpory športu zo strany vlád. Následne vyzval zúčastnené i participujúce zmluvné strany na širokú spoluprácu v následnom období rokov 2014 a 2015, ktorá bude smerovaná na ukončenie revízie Kódexu a jeho medzinárodných noriem, čím môžu všetky strany vyjadriť svoj postoj a dať značný vklad na rozvoj antidopingu zásadným spôsobom. Celý tento proces bude znamenať celkové skvalitnenie nielen vlastnej antidopingovej regulácie, ale nadväzne tak len znásobí význam samotného Dohovoru.  

05.	DOPLNOK K PRÍLOHE  I. :  ZOZNAM ZAKÁZANÝCH LÁTOK A METÓD
- MEDZINÁRODNÁ NORMA 
	Dohovor vychádza z primárnosti Kódexu ako východiskovej ideovej normy  globálneho antidopingu, ktorého súčasťou je jeho medzinárodná norma Zoznam zakázaných látok a metód, v aktuálnej edícii pre rok 2014 ( ICDS/4CP/Doc.4).  Z tohto dôvodu je predmetný zoznam súčasťou Dohovoru v podobe jeho prílohy I.  Sekretariát veľmi podrobne objasnil procedurálnu a technickú stránku článku 34 Dohovoru vo veci schvaľovania predmetného zoznamu, ktorý je uplatňovaní súčasne v dvoch samostatných líniach riadenia, tak v línii športového hnutia, ako aj vo vládnej línii. Zoznam zakázaných látok pre rok 2014 bol plénom Konferencie jednomyseľne schválený.   
Nadväzne na problematiku zneužívania zakázaných látok a jej negatívny dosah vystúpila pani Pilar Alvarez-Laso, asistentka GR Sekcie sociálnych a humánnych vied UNESCO, ktorá uviedla prezentáciu východísk a problémov, ktoré vážne poškodzujú šport a športové hnutie zaťažené nielen dopingom, ale i kriminálnymi aspektami spojenými          s manipuláciou výsledkov zápasov, ktorá má neustále vzostupnú tendenciu. Je v spoločnom záujme všetkých zainteresovaných strán, aby v koordinácii športovej sféry a verejnej správy vytvorili také mechanizmy, ktoré dostatočnou formou zamedzia týmto aktivitám. Problematika manipulácie výsledkov zápasov bude predmetom prípravy následneho zasadnutia Konferencie.

06.	FOND PRE ELIMINÁCIU DOPINGU V ŠPORTE
	Fond pre elimináciu dopingu v športe bol založený vo februári 2007 v zmysle článku 17 Dohovoru ako dobrovoľný fond zmluvných strán. Finančné príspevky                sú zhromažďované na samostatnom podúčte UNESCO a v súlade s vnútornou správnou reguláciou ( článok 6, § 6 finančná regulácia UNESCO) o nakladaní s nimi rozhoduje Správna rada fondu. Finančné prostriedky sa používajú v súlade so zameraním Dohovoru predovšetkým na rozvojové a edukačné programy. Dominantne v koordinácii sekretariátu UNESCO a administrátora Dohovoru  tieto finančné prostriedky smerujú na podporu antidopingových aktivít na národnej úrovni, rozvoj medzinárodnej spolupráce, vzdelávanie a výskum, najmä v oblasti sociálnych vied. 
	Sekretariát Konferencie v súlade s uznesením 1CP / 7 predstavil účtovú závierky za takmer dvojročné obdobie (od 1.1.2012 do 30. júna 2013), pri rešpektovaní čerpania financií v objeme do 10 % výdavkov na správu fondu. Čerpanie fondu bolo prezentované a  uvedené v samostatnom dokumente (ICDS/4CP/Doc.6.2), pričom čerpanie finančných prostriedkov bolo smerované na riešenie projektov na podporu vzdelávania mládeže, športových organizácií, politické poradenstvo a monitoring rozvojových programov.
	V budúcom období bude podporované spustenie antidopingovej kampane s označením „Vyhraj čistý“ zabezpečovanej v partnerstve s WADA. V tom sa prejaví spoločný záujem, ale aj zodpovednosť všetkých zúčastnených na športe,                          ale predovšetkým športovcov samotných,  s cieľom zachovať čistý šport pre následné generácie a posilniť význam zachovania princípov čestnosti v športe. 
	Finančné dobrovoľné príspevky  sú v základe jedinou príjmovou bázou predmetného fondu a preto aj množstvo podporovaných projektov je výhradne závislé       na aktuálnom množstve disponibilných finančných prostriedkov. Podľa niekoľkoročných skúseností so správou fondu a v priamom kontexte na limitované zdroje fond stanovil ohraničenia na predkladané žiadosti, kde pre národné projekty je možné vymedziť jednotkový  objem z pôvodných 20 tisíc USD na maximálne 30 tisíc USD a pre regionálne alebo medziregionálne projekty sumu z pôvodných 50 tisíc USD na maximálne 70 tisíc USD.  Opätovne predovšetkým s dôrazom na limitovaný a priebežne napĺňaný disponibilný finančný  rámec fondu je stanovená možnosť predloženia žiadosti vždy len na jeden projekt zmluvnej strany v danom období. O všetkých doručených žiadostiach na financovanie akéhokoľvek antidopingového projektu rozhoduje schvaľovací výbor fondu, ktorý              sa schádza dva razy ročne. V ostatných formálnych náležitostiach spojených s činnosťou fondu sa jeho koordinátori riadia vnútorným správnym mechnizmom UNESCO. 
Od založenia fondu v roku 2008, došlo k exponenciálnemu nárastu počtu schválených projektových žiadostí. Za obdobie  2012-2013 bolo schválených celkom 31 návrhov projektov v úhrnnej hodnote viac ako US 610 tisíc USD. Pre následné obdobie do roku 2015 je predbežne schválených celkom 38 projektov. 
O príspevok z fondu sa môžu uchádzať len zmluvné strany, ktoré etablovali Dohovor na báze svojich národných legislatív. Zvýšil sa záujem o rozvojové a edukačné programy, ako to konštatovala pani Pilar Alvarez-Laso, asistentka generálneho riaditeľa Divízie sociálnych a humánnych vied UNESCO, prejavujúci sa v exponencionálnom náraste počtu projektov schválených Fondom pre elimináciu dopingu v športe. Zvýraznilo to nielen skutočnú potrebu, ale aj záujem o výchovu mladej generácie najmä vo oblasti škodlivého účinku spôsobeného vplyvom dopingových látok. 
	Fond na elimináciu dopingu v športe disponoval za predmetné obdobie a k 30. júnu 2013 s finančnými prostriedkami v celkovom objeme  3,195 mil. USD, z ktorých prijatých bolo celkom 0,912mil. USD  a  výdaj bol celkom  0,765 mil. USD. Najväčším donátorom bola Ruská federácia, ktorá v tomto období poskatla finančné prostriedky v celkovom objeme 0,662 mil. USD.
	V súlade s vnútornou finančnou reguláciou UNESCO je úhrn 10% finančných prostriedkov z celkového objemu obdržaných financií vyčlenený na samostatný účet pre špeciálne a správne účely, ako aj na rozvoj logistiky a  informačného systému v gescii sekretariátu UNESCO. Všetky projekty zaradené do systému dotácií, okrem formálnych podmienok,  splnili aj tri odborné dotačné kritéria  - výchovné smerovanie na mládež, súladnosť s Dohovorom a vypovedacia hodnota návrhu či zadania projektu. Finančná správa schvaľovacieho výboru Fondu pre elimináciu dopingu v športe bola valným zhromaždením jednomyseľne schválená.  
	Fond na elimináciu dopingu v športe je organizačne a správne zebezpečovaný          z úrovne Sekretariátu UNESCO. Pre účel nastavenia jednotnej formálnej a procedurálnej stránky fondu bola spracovaná príručka celkovej finančnej regulácie a stanovené vymedzenie čerpania fondu na roky 2014 až 2015. O čerpaní finančných prostriedkov        na projekty zmluvných strán rozhoduje  6-členná komisia, pozostávajúca výhradne            zo zástupcov zmluvných strán Dohovoru (ICDS/4CP/Doc.6.1 ). Valné zromaždenie akceptovalo požiadavku viacerých delegátov zmluvných strán, aby táto rozhodovacia komisia  bola aj naďalej zostavená výhradne zo zástupcov zmluvných strán,                     ako reprezentantov vlád jednotlivých krajín. V ostatnom podľa operatívnych požiadaviek
pre prácu v tejto komisii môžu byť prizvaní aj zástupcovia WADA a športového hnutia,    ale výhradne len s hlasom poradným, rešpektujúc status ich relevantnej odbornej spôsobilosti. Zmluvné  strany  potvrdili  participáciu troch  profesionálnych  pracovníkov UNESCO ( sekcia  sociálnych  vied ,  sekcia  vonkajších  vzťahov  a  sekcia  výchovy )    pre zabezpečovanie správnych náležitostí fondu.  
	Pre obdobie rokov 2014-2015 bolo schválené možné udeľovanie finančných prostriedkov na predložené projekty výhradne len tých zmluvných strán, ktoré                 sa podieľali na sumarizácii a odpočte aktivít v zmysle článku 31 Dohovoru.  Vlastné čerpanie finančných prostriedkov po ich schválení musí spĺňať podmienku alokácie maximálne 10 percent priamych výdavkov pre účel reprezentácie projektu. Rozhodovacia komisia bude v období následných dvoch rokov podporovať dominantne také projekty, ktoré budú zamerané predovšetkým na implementáciu Dohovoru v podmienkach zmluvných strán a rozvoja činnosti regionálnych antidopingových organizácií, avšak s podmienkou, že tieto regionálne antidopingové organizácie musia byť tvorené výhradne krajinami, ktoré sú zmluvnými stranami Dohovoru, pričom predložený projekt  musí byť súčasťou národnej správy zmluvnej strany.
	V súlade s procedurálnou stránkou UNESCO na obdobie rokov 2014 až 2015 Konferencia odsúhlasila zloženie schvaľovacieho výboru Fondu pre elimináciu dopingu v športe, ktorý podľa rezolúcie 2CP/4.3 bude zložený zo šiestich zástupcov zmluvných štátov volených Konferenciou na základe rovnomerného geografického zastúpenia (jeden z každej volebnej skupiny zriadených Generálnou konferenciou UNESCO), ktorí budú   vo funkcii do budúceho riadneho zasadnutia Konferencie. 

07.	MONITORING MEDZINÁRODNÉHO DOHOVORU PROTI DOPINGU 
	V ŠPORTE
	V súlade so znením Dohovoru sekretariát UNESCO uskutočňuje pravidelný odpočet plnenia jeho ustanovení (článok 30), jeho závery sú generované zo zadania jednotllivých článkov Dohovoru a tvoria jeden celostný logistický systém. V celkovej sumarizácii zadaní odpočtov zmluvných strán jestvujú len malé rozdielnosti v nastavenej interpretácii činností ako aj v používaní nástrojových foriem plnenia Dohovoru. Je nutné zdôrazniť, že tento odpočet je však značne rozdielny od štandartného odpočtu plnenia WADA Kódexu, kde sú prezentované  aktivity signatárov kódexu. Pri samotnom Dohovore sú prezentované aktivity zmluvných strán ako reprezentantov vlád jednotlivých krajín, avšak majúc jedného spoločného menovateľa, ktorým sú národné antidopingové organizácie, nezávislosť ich postavenia, poslania a aktivít.  
	Z celkového počtu 174 zmluvných strán splnilo požiadavku na súhrnný odpočet Dohovoru len 105 (60%) zmluvných strán, vrátane Slovenska. Len tieto krajiny sa môžu uchádzať o poskytnutie subvencií na antidopingové projekty z Fondu pre elimináciu dopingu v športe. Mnohé zmluvné strany (7) poskytli nekompletné informácie a celkom 69 krajín (44%) neposkytlo vôbec žiadne relevantné informácie. Tieto krajiny majú v období následných dvoch rokov povinnosť poskytnúť aspoň základný rámec o rozsahu vlastných antidopingových aktivít.
	Sekretariát UNESCO prezentoval odpočet súladu Dohovoru a národnej regulácie (ICDS/3CP/Inf.1) v kľúčových oblastiach: 
-	zoznam zakázaných látok a metód, jeho uplatňovanie a zverejňovanie,
-	kontrolný systém športovcov a členov podporného tímu športovca,
-	regulácia suplementov výživy,
-	miera finančného zabezpečenia antidopingových aktivít,
-	výkon dopingovej kontroly,
-	spolupráca národných antidopingových organizácií a štátnej správy,   
organizácií a inštitúcií na národnej i medzinárodnej úrovni,
-	medzinárodná spolupráca pri výkone dopingovej kontroly,
-	výchova a vzdelávanie v oblasti antidopingu,
-	výskum vplyvu a analytika dopingových látok, 
-	športové a sociálne vedy.

	V snahe napomôcť eliminácii používania zakázaných látok by zmluvné strany mali prijať primeranú národnú reguláciu na zamedzenie neoprávneného nakladania, distribúcie týchto látok, ale aj predaja doplnkov výživy s obsahom zdraviu škodlivých látok, či už s krátkodobým alebo dlhodobým vplyvom. V tomto môžu byť využité a prevzaté praktické skúsenosti iných zmluvných strán. 
	Dohovor ako základná platforma širokej národnej a medzinárodnej spolupráce     si kladie za jednu zo svojich prioritných úloh nastaviť vnútornú reguláciu na obmedzenie dostupnosti a používania zakázaných látok ( článok 8 Dohovoru, ICDS/4CP/Inf.1). Zmluvné strany sa zaväzujú prijať účinné opatrenia na zamedzenie voľného alebo neoprávneného nakladanie s dopingovými látkami, vrátane eliminácie možných kriminálnych aspektov na tejto báze v oblasti športu. V tomto zmysle poskytlo svoje stanovisko celkom 105 krajín, z ktorých len 98 krajín vyjadrilo súladnosť pri akceptácii zoznamu zakázaných látok v nastavení športovo-technickej regulácie a len 71 krajín má svoju vlastnú špecifickú legislatívu na reguláciu dopingových látok, ktorá je identická    so znením Zoznamu zakázaných látok a metód WADA. Mnohé z týchto krajín však neriešia neoprávnené nakladanie so zakázanými látkami, vrátane kriminálnych aspektov nadväzných na túto oblasť. Predmetná legislatíva však musí zohľadňovať regulárnu aplikáciu liečivých prípravkov pre terapeutické použitie. Osobitnou oblasťou záujmu Dohovoru sú zakázané látky majúce potenciál nárastu výkonu a sú súčasne zakázanými nezákonnými drogami (narkotiká, stimulanciá a psychotropné látky). Tieto                       sú distribuované celosvetovo a preto aj spoločné výskumné projekty, výraznejšia spolupráca medzinárodných inštitúcií ( WADA, Interpol) a nastavenie prierezových výskumných projektov, ako aj  vypracovanie modelovej legislatívy, môžu napomôcť riešiť túto oblasť a smerovať aktivity na výraznejšiu elimináciu týchto látok.
	Nadväzne na článok 8 má Dohovor druhu prioritú úlohu spočívajúcu v nastavení vnútornej regulácie na obmedenie dostupnosti a používanie doplnkov výživy s obsahom zakázaných látok ( článok 10 Dohovoru). Nielen v oblasti športu, ale celkovo narastá produkcia  a  distribúcia  doplnkov  výživy,  ktoré  môžu  znamenať  porušenie antidopingových pravidiel špecifikovaných Kódexom. Jedná sa predovšetkým o doplnky výživy s obsahom alebo kontamináciou látkami najčastejšie patriacimi do skupín – stimulanciá, hormonálne látky, prohormóny a anabolické androgénne steroidy,  ktoré môžu tvoriť až ich desať percentný objemový podiel. Zmluvné strany v zmysle Dohovoru sa zaväzujú zabezpečiť všetky dostupné kroky na ich elimináciu nielen v oblasti športu, ale vôbec. Tieto spadajú do oblasti legislatívy, regulácie obchodu, distribúcie a nakladania s doplnkami výživy, ako aj ich označovania. Len 96 krajín túto problematiku rieši systémovo alebo len istej parciálnej regulácii, z nich len jedna tretina krajín má špecifickú legislatívu pre oblasť doplnkov výživy nadväzne na obsah zakázaných látok z pohľadu dopingového účinku.  Zmluvné strany boli vyzvané na širšiu spoluprácu v rozsahu Dohovoru, smerujúcu na výchovu športovcov, smerovanie legislatívy a samoregulácie, cielené testovanie a kontroly, bezpečnú potravinovú legislatívu, oprávnené a odborné spravovanie systému terapeutických výnimiek, ako aj výraznejšie nastavenie špecifickej regulácie doplnkov výživy. V tomto zmysle sa zmluvné strany zaväzujú zabezpečiť vhodnú formu národnej legislatívy, ktorá bude smerovať do oblasti produkcie a distribúcie doplnkov výživy, smerujúcej k výraznejšej evidencii, licencovaní, bezpečnosti z hľadiska obsahu zakázaných látok, v označovaní a deklarovaní zloženia a nadväznému nakladaniu s týmito doplnkami výživy a vlastnej distribúcii týchto produktov súladne s Dohovorom.

08.	ZÁVER TRETIEHO ZASADNUTIA KONFERENCIE ZMLUVNÝCH STRÁN
	Tretie zasadnutie Konferencie zvýraznilo opodstatnenosť riešenia problematiky eliminácie dopingu v športe na platforme UNESCO. Sekretariát UNESCO poďakoval valnému zhromaždeniu zmluvných strán za ich vysoko odborný a profesionálny prístup pre zachovanie skutočných hodnôt športu, pre jeho ďalšie napredovanie a ochranu zdravia nielen športovcov vrcholovej úrovne, ale aj všetkých profesných a vekových skupín, predovšetkým mladých ľudí, ktorí  šport vykonávajú a rozvíjajú ako špecifickú oblasť ľudskej činnosti.  	
	Tretie zasadnutie Konferencie ukončil predsedajúci a poďakoval zúčastneným stranám za aktívnu a konsenzuálnu účasť. Vyjadril presvedčenie, že Dohovor sa už stal významným a komplexným globálnym nástrojom eliminácie dopingu v športe a jeho ďalšie napredovanie je vecou tak spoločného úsilia jednotlivých zmluvných strán ako aj ich globálnych partnerov ako WADA, MOV, národných antidopingových organizácii a vlád jednotlivých zmluvných strán Dohovoru.

5.	PRACOVNÉ STRETNUTIA

Počas účasti na treťom zasadnutí Konferencie zmluvných strán Medzinárodného Dohovoru proti dopingu v športe UNESCO boli uskutočnené pracovné bilaterálne stretnutia so zástupcami štátnej správy a národných antidopingových organizácií,             v nasledovnom:

1.	Bilaterálne stretnutie Stála delegácia SR - Slovensko
	Na osobné pozvanie pána Igora Grexu, veľvyslanca Stálej delegácie SR              pri UNESCO, sa uskutočnilo bilaterálne pracovné stretnutie s pánom Miroslavom Motyčíkom (Antidopingová agentúra SR), delegátom SR na Konferencii UNESCO. 
Pri  veľmi priateľskom stretnutí bol vyjadrený aktuálny stav a východiská antidopingovej politiky SR pre obdobie rokov 2014 až 2015, ako odborného garanta zmluvnej strany Dohovoru a problematika jeho uplatňovania v systéme štátnej správy, ako aj                     v pripravovaných a zamýšľaných legislatívych zmenách antidopingovej regulácie             v národnom prostredí a v podmienkach Slovenska.

2.	Bilaterálne stretnutie Rusko - Slovensko
	Z podnetu pána Gennady Aleshin ( predsedajúci, Výbor národných neolympijských športov Ruska ) sa uskutočnilo bilaterálne stretnutie so slovenskou stranou.  Pri  osobnom stretnutí  ruská  strana požiadala o súčinnosť pri navrhovaní ruského delegáta do Schvaľovacej komisie Fondu na elimináciu dopingu v športe.        Pán Aleshin pripomenul rozsah finančnej podpory Ruskej federácie do predmetného fondu ako nadväzný záujem efektívne sa podieľať na rozhodovacom procese predmetného fondu. Táto požiadavka bola naplnená v súčinnosti s vybranými zmluvnými stranami.  

3.	Bilaterálne stretnutie Singapore - Slovensko
	Na základe podnetu pani Yeo ( generálny manažér, Národná antidopingová organizácia Singapore ) sa uskutočnilo bilaterálne stretnutie so slovenskou stranou. 
Počas stretnutia bolo tlmočené poďakovanie singapurskej strany za nápomoc pri organizácii antidopingového programu ako aj východísk antidopingovej politiky oboch strán, najmä pre oblasť výchovy a vzdelávania a bola vyjadrená požiadavka rozšírenia  vzájomnej spolupráce na báze národných antidopingových organizácií.   

6.	ODPORÚČANÉ ZÁVERY

	ZÁVERY A RELEVANTNÉ ODPORÚČANIA:

A/	pre Ministerstvo zahraničných vecí SR a Stálu delegáciu SR pri UNESCO

- 	z pohľadu zahraničnej politiky prezentovať súhlasnú účasť SR na Dohovore ako jeho zmluvnej strany a zabezpečiť participáciu SR v rámci harmonogramu aktivít UNESCO, spätých s predmetným Dohovorom a v súlade s vnútorným protokolom UNESCO po zverejnení záverov tretieho zasadnutia Konferencie zmluvných            a k tomuto účelu zabezpečiť všetky formálne kroky, 
-	s ohľadom na princípy koexistencie participujúcich krajín Európskej únie napomáhať koordinácii a výraznejšiemu zintenzívneniu aktivít napomáhajúcich  spoločnému postupu v otázke antidopingu v športe, najmä v legislatívnom riešení zakázaných látok z hľadiska dopingového účinku a riešenia regulácie doplnkov výživy v rozsahu krajín EU, 

B/	pre Ministerstvo školstva, vedy, výskumu a športu SR

- 	dôsledne uplatňovať obsah Dohovoru UNESCO v prezentácii a smerovaní štátnej politiky v oblasti športu a špecificky v oblasti antidopingovej politiky, ako aj na účasti v medzinárodných programoch v rozsahu štátnej starostlivosti o šport,
- 	zabezpečovať efektívne plnenie Dohovoru UNESCO v podmienkach Slovenska ako jeho zmluvnej strany, vrátane aktívnej účasti zástupcov SR na jeho kľúčových zasadnutiach,  
-  	iniciovať efektívne legislatívne riešenie problematiky doplnkov výživy z pohľadu možného obsahu zakázaných látok z hľadiska dopingového účinku a ich negatívneho vplyvu na zdravie, ako aj ich šírenia a rozvoja nadväzných kriminálnych aktivít.

C/        pre Antidopingovú agentúru SR

-	v koordinácii so Sekciou štátnej starostlivosti o šport MŠVVaŠ SR ako ústredným predstaviteľom štátnej správy, participujúcimi na správe a riadení športu, priebežne zabezpečovať odbornú garanciu v oblasti antidopingu,   
- 	iniciovať legislatívne aktivity na plnú implementáciu Dohovoru UNESCO, v znení jeho článku 8 ( zoznam zakázaných látok)  a najmä článku 10. (doplnky výživy), ako možného štátneho nástroja eliminácie dopingu v podmienkach SR nadväzného na Svetový antidopingový kódex, smerujúceho v tomto zmysle k novelizácii Zákona o športe 300/2008, v jeho pôvodnom znení,
-	realizovať profesionálny výkon antidopingových opatrení na báze národnej antidopingovej organizácie ako koordinátora plnenia záväzkov Dohovoru  UNESCO v národnom prostredí.

7.	ZOZNAM OBDRŽANEJ DOKUMENTÁCIE

	1/ 
	Fund for the Elimination of Doping in Sport
	UNESCO, United Nations Educational, Scientific and Cultural Organization
	UNESCO 2012, SHS-2012/WS/12
	(brožúra, 24 strán)

	2/ 
	UNESCO Fund for the Elimination of Doping in Sport
	Good practice examples for project leaders,
	UNESCO, United Nations Educational, Scientific and Cultural Organization
	UNESCO 2013, SHS-2012/WS/12
	(skladačka, XX strán)
	
	3/ 	
	PLAY TRUE
	Prevention through Educationt
	WADA 2013
	Issue 1 - 2013 
	(periodikum, 16 strán)

	Vyššie uvedené materiály v originálnom vyhotovení sa nachádzajú na adrese sídla Antidopingovej agentúry SR.  

8.	PRÍNOS 

	Poznatky z pracovných stetnutí predstavujú vysoko efektívnu koordinačnú, informačnú a dokumentačnú bázu pre plnenie Medzinárodného dohovoru proti dopingu v športe UNESCO v podmienkach Slovenskej republiky ako jeho zmluvnej, najmä v prezentácii a smerovaní štátnej politiky v oblasti športu a špecificky v oblasti antidopingovej politiky, ako výraz účasti SR na medzinárodnej spolupráci v rozsahu štátnej starostlivosti o šport. Predmetné poznatky budú na báze Národného antidopingového programu využité v bezprostrednej riadiacej praxi, v legislatívnom procese, smerovaní antidopingovej regulácie, v domácej i medzinárodnej koordinácii, pri zverejňovaní a popularizácií antidopingových opatrení.

9.	SPÔSOB ZVEREJNENIA SPRÁVY 

	Správa je zverejnená na webových stránkach www.minedu.sk a www.antidoping.sk, jej východiská budú priebežne prezentované na pracovných stretnutiach zameraných na aktualizáciu a rozvoj Národného antidopingového programu. 

	Súhlasím so zverejnením správy na internete, publikovanie na webovej stránke Ministerstva školstva, vedy, výskumu a športu SR.

Paríž / Bratislava, 21. september 2013

Vypracoval: 	Miroslav MOTYČÍK

	Schválil:	Ivan STANKOVSKÝ